Document ID: 32012R0429

KOMISIJAS ĪSTENOŠANAS REGULA (ES) Nr. 429/2012
(2012. gada 22. maijs),
ar ko Regulu (ES) Nr. 1014/2010 groza nolūkā nodrošināt kopīgu formātu vieglo automobiļu ražotāju ziņojumiem par kļūdām
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (1), un jo īpaši tās 8. panta 9. punkta pirmo daļu,
tā kā:
(1)
Ražotāju ziņojumi par kļūdām CO2 emisiju datos saskaņā ar Regulas (EK) Nr. 443/2009 8. panta 5. punkta pirmo daļu ir svarīgs solis, lai verificētu datus, ko izmanto kā pamatu, lai aprēķinātu īpatnējo emisiju mērķus, kā arī īpatnējās vidējās emisijas visiem ražotājiem, tāpēc ir lietderīgi noteikt nepārprotamu un pārredzamu procedūru šāda ziņojuma sniegšanai.
(2)
Ir lietderīgi paredzēt arī kopīgu formātu ziņojumiem par kļūdām, lai nodrošinātu, ka informāciju, ko ražotāji sniedz Komisijai, var savlaicīgi verificēt un apstrādāt.
(3)
Šajā regulā paredzētie pasākumi ir saskaņā ar Klimata pārmaiņu komitejas atzinumu,
IR PIEŅĒMUSI ŠO REGULU.
1. pants
Komisijas Regulas (ES) Nr. 1014/2010 (2) 9. pantam pievieno šādu 3., 4. un 5. punktu:
“3. Ražotāji, kas ziņo par kļūdām saskaņā ar Regulas (EK) Nr. 443/2009 8. panta 5. punkta pirmo daļu, par ziņojuma pamatu izmanto provizoriskās datu kopas, ko Komisija paziņojusi saskaņā ar 8. panta 4. punktu.
Ziņojumā par kļūdām ietver visas datu kopas, kas saistītas ar to transportlīdzekļu reģistrācijām, par kurām atbildīgs ražotājs, kas sniedz ziņojumu.
Kļūdu datu kopā katrai versijai norāda ar atsevišķu ierakstu ar nosaukumu “Ražotāja piezīmes”, izmantojot vienu no šādiem kodiem:
a)
kods A, ja ierakstus ir izmainījis ražotājs;
b)
kods B, ja transportlīdzeklis nav identificējams;
c)
kods C, ja Regula (EK) Nr. 443/2009 uz transportlīdzekli neattiecas vai ja transportlīdzekļa ražošana ir pārtraukta.
Trešās daļas b) apakšpunkta vajadzībām transportlīdzekli uzskata par neidentificējamu, ja ražotājs nespēj identificēt vai labot tipa, varianta un versijas kodu vai, attiecīgos gadījumos, tipa apstiprinājuma numuru, kas norādīts provizoriskajā datu kopā.
4. Ja ražotājs Komisijai nav paziņojis par kļūdām saskaņā ar 3. punktu vai ja ziņojums ir iesniegts pēc Regulas (EK) Nr. 443/2009 8. panta 5. punktā noteiktā trīs mēnešu termiņa, tad par galīgajām vērtībām uzskata saskaņā ar minētās regulas 8. panta 4. punktu iesniegtās provizoriskās vērtības.
5. Šā panta 3. punktā minēto ziņojumu par kļūdām iesniedz, izmantojot elektronisku, neizdzēšamu datu nesēju ar marķējumu “Ziņojums par kļūdām - CO2 no automobiļiem”, un to nosūta pa pastu uz šādu adresi:
European Commission
Secretariat General
1049 Brussels
BELGIUM
Ziņojuma elektronisku kopiju informatīvā nolūkā nosūta uz šādām funkcionālajām e-pasta adresēm:
EC-CO2-LDV-IMPLEMENTATION@ec.europa.eu
un
CO2-monitoring@eea.europa”
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 22. maijā

Labels: 12
8
1
20